…………………

………………… г.

|  |  |
| --- | --- |
| **ДО****МИНИСТЪРА НА ЗЕМЕДЕЛИЕТО****Г-Н ЯВОР ГЕЧЕВ** | **ОДОБРИЛ,****МИНИСТЪР НА ЗЕМЕДЕЛИЕТО:****ЯВОР ГЕЧЕВ** |

**ДОКЛАД**

**от Георги Събев – заместник-министър на земеделието**

**Относно:** Проект на Наредба за условията и реда за прилагане на интервенцията „Плащания за райони, изправени пред природни или други специфични ограничения“

**УВАЖАЕМИ ГОСПОДИН МИНИСТЪР,**

На основание чл. 67, във връзка с чл. 70, ал. 2 от Закона за подпомагане на земеделските производители (ЗПЗП) внасям за издаване проект на Наредба за условията и реда за прилагане на интервенцията „Плащания за райони, изправени пред природни или други специфични ограничения“.

**Причини, които налагат приемането на акта**

В рамките на Европейския съюз (ЕС) през 2021 г. приключи реформата на Общата селскостопанска политика (ОСП), насочена към по-устойчиво селско стопанство, подпомагане на доходите на земеделските стопани и жизнеспособността на тяхната дейност и укрепване на европейските селски райони. В новата ОСП е заложено Съюзът да определи основните параметри на политиката въз основа на договорените цели и целеви показатели, например в областта на околната среда, изменението на климата и за устойчиво развитие. Въз основа на това всяка държава членка изготвя Стратегически план за ОСП, с който се осигурява максимален принос към целите на ЕС, като се отчитат по-добре местните условия и нужди спрямо тези цели и показатели. Държавите членки имат по-голяма субсидиарност при изготвянето на рамката за съответствие и контрол, прилагана спрямо бенефициентите, включително проверките и санкциите.

Съгласно чл. 9, ал. 3 от Регламент (ЕС) 2021/2115 на Европейския парламент и на Съвета от 2 декември 2021 година за установяване на правила за подпомагане за стратегическите планове, които трябва да бъдат изготвени от държавите членки по линия на общата селскостопанска политика (стратегическите планове по ОСП) и финансирани от Европейския фонд за гарантиране на земеделието (ЕФГЗ) и от Европейския земеделски фонд за развитие на селските райони (ЕЗФРСР) ), и за отмяна на регламенти (ЕС) № 1305/2013 и (ЕС) № 1307/2013 (ОВ, L 435 от 6 декември 2021 г.) (Регламент (ЕС) 2021/2115) държавите членки трябва да определят правната рамка, уреждаща предоставянето на подпомагане от Съюза на земеделските стопани и другите бенефициенти в съответствие със стратегическите планове по ОСП, одобрени от Комисията и с принципите и изискванията, установени в същия регламент и в Регламент (ЕС) 2021/2116 на Европейския парламент и на Съвета от 2 декември 2021 година относно финансирането, управлението и мониторинга на общата селскостопанска политика и за отмяна на Регламент (ЕС) № 1306/2013 (ОВ, L 435/187 от 6 декември 2021 г.), (Регламент (ЕС) 2021/2116). Предвидено е, че държавите членки са длъжни да изпълняват стратегическите планове по ОСП, одобрени от Комисията. Стратегическият план за развитието на земеделието и селските райони на Република България за периода 2023 – 2027 г., наричан по-нататък „Стратегическия план“, одобрен с решение на Европейската комисия и в съответствие с принципите за публичност и прозрачност е публикуван на интернет страницата на Министерство на земеделието: [strategicheski\_plan\_2023-2027\_8LjLWGr.pdf (government.bg)](https://www.mzh.government.bg/media/filer_public/2023/01/10/strategicheski_plan_2023-2027_8LjLWGr.pdf).

Прилагането на Стратегическия план е осигурено чрез Закона за изменение и допълнение на Закона за подпомагане на земеделските производители, обнародван в бр. 102 на „Държавен вестник“ от 23.12.2022 г. С разпоредбите на този закон се създава нормативната рамка за приложението на интервенциите под формата на директните плащания, в областта на развитието на селските райони, секторните интервенции, като се разпределят функциите между компетентните държавни органи и се определят основните правила за предоставянето на подпомагането, урежда се условията за налагане на административни санкции. Със съответните законови делегации се възлага на министъра на земеделието да издаде наредби, които да регламентират условията и реда за прилагането на всички интервенции от Стратегическия план, определянето на намаленията, отказите и оттеглянето на безвъзмездната финансова помощ, както и реда за налагане на административните санкции.

В чл. 67 от ЗПЗП е записано, че министъра на земеделието урежда с наредба условията и реда за прилагане на интервенциите по чл. 70, 71 и 72 от Регламент (ЕС) 2021/2115, включени в Стратегическия план, за отказ за изплащане и намаления на плащанията, за оттегляне на изплатената финансова помощ, както и реда за налагане на административни санкции. Част от тази интервенции е интервенцията „Плащания за райони, изправени пред природни или други специфични ограничения“. Тази интервенция е предвидена в европейското законодателство, за да се гарантират справедливи доходи и устойчив селскостопански сектор на територията на Съюза, като се дава възможност държавите членки да предоставят подпомагане на земеделските стопани в райони с природни и други специфични за района ограничения, включително планинските.

Държавите членки да отпускат плащания във връзка с природни или други специфични за района ограничения при условията, определени съгласно чл. 71 от Регламент (ЕС) 2021/2115, и както е установено в Стратегическия план с цел да допринесат за постигането на една или повече от специфичните цели. Тези цели са посочени в чл. 6, параграфи 1 и 2 от цитирания регламент, като някои от тях са подпомагане за надеждни земеделски доходи и устойчивост на селскостопанския сектор в целия Съюз с цел подобряване на дългосрочната продоволствена сигурност и разнообразието в селското стопанство, както и гарантиране на икономическата устойчивост на селскостопанското производство в Съюза; подобряване на позицията на земеделските стопани във веригата на стойността и други.

Подпомагането по интервенцията е насочено към компенсиране на земеделските стопани за направените допълнителни разходи и пропуснатите приходи, свързани с ограниченията в съответния район, в сравнение с районите, които нямат такива ограничения. Очаква се интервенцията да доведе до положителен ефект и принос към насърчаване на извършването на земеделски дейности в райони с природни и други специфични ограничения и към укрепване жизнеспособността на земеделските стопанства в районите с природни и други ограничения. Това от своя страна ще допринесе за изпълнение на специфичната цел за подпомагане за надеждни земеделски доходи и устойчивост на селскостопанския сектор, с цел подобряване на дългосрочната продоволствена сигурност и разнообразието в селското стопанство, както и гарантиране на икономическата устойчивост на селскостопанското производство в страната. Интервенцията ще се прилага в 3 направления: Плащания за планински райони; Плащания за райони, различни от планинските райони, със съществени природни ограничения и Плащания за райони със специфични ограничения. Стопанствата в районите с природни и други ограничения се характеризират със силно ограничение на възможностите за използване на земята и високи производствените разходи, което формира и значително по-ниски доходи от средните за страната. Увеличаването на потенциала и подобряване на икономическите показатели на малките и средни земеделски стопанства е отчетено като възможност с оглед допринасяне за постигане на достатъчно надеждни земеделски доходи и устойчивост в целия ЕС с цел подобряване на продоволствената сигурност.

Плащането се предоставя под формата на годишно плащане на хектар земеделска площ, попадаща изцяло в райони с природни или други специфични ограничения, определени съгласно чл. 32 от Регламент (ЕС) № 1305/2013 на Европейския парламент и на Съвета от 17 декември 2013 г. относно подпомагане на развитието на селските райони от Европейския земеделски фонд за развитие на селските райони и за отмяна на Регламент (ЕО) № 1698/2005 на Съвета (ОВ, L 347/487 от 20 декември 2013 г.), (Регламент (EC) № 1305/2013).

Съгласно чл. 71, параграф 2 от Регламент (ЕС) 2021/2115 плащания се отпускат на активни земеделски стопани. В преамбюла на този регламент е предвидено, че с оглед на по-нататъшното подобряване на качеството на изпълнение на ОСП, подпомагането на доходите следва да бъде насочено към активните земеделски стопани. За да се гарантира възприемането на общ подход на равнището на Съюза, следва да се установи рамково определение за „активен земеделски стопанин“, съдържащо основните елементи на това понятие. В чл. 54 от ЗПЗП е регламентирано понятието „активни земеделски стопани“, като в проекта на наредба се препраща към тази разпоредба. Тези земеделски стопани трябва да извършват земеделска дейност в планински районни, райони, различни от планинските райони, със съществени природни ограничения или други райони със специфични ограничения. Земеделската дейност е дейността, посочена в чл. 4, параграф 2 от Регламент (ЕС) 2021/2115.

При извършване на земеделската дейност земеделските стопани трябва да спазват приложимите стандарти и изисквания по чл. 55 от ЗПЗП. Тези стандарти и изисквания следват и от разпоредбите на чл. 12, 13 и 14 от Регламент (ЕС) 2021/2115.

Съгласно чл. 71, параграф 3 и 4 от Регламент (ЕС) 2021/2115 държавите членки могат да отпускат плащания по интервенцията „Плащания за райони, изправени пред природни или други специфични ограничения“ само с цел компенсиране на бенефициерите за всички или за част от допълнителните разходи и пропуснатите приходи, свързани с природни или други специфични за района ограничения в съответния район. Тези допълнителни разходи и пропуснатите приходи се изчисляват във връзка с природните или другите специфични за района ограничения в сравнение с райони, в които няма природни или други специфични за района ограничения. Във връзка с тези разпоредби се прилагат диференцирани нива на плащания в зависимост от съответния район с ограничения и от размера на стопанството. Плащанията се ограничават до направените допълнителни разходи или пропуснати приходи, свързани с извършването на селскостопанска дейност в определения район, като не са свързани или се основават на вида и обема производство. По интервенцията се прилагат диференцирани нива на плащания в зависимост от размера на стопанството в съответния район с ограничения. Предвид това, няма как да бъде приложена единна форма на плащане. Единичната сума за всеки бенефициент се определя според размера на стопанството и на база допустимите хектари, различни за всеки земеделски стопанин. Стойността на планираната средна единична сума е определена въз основа на заявяваните от бенефициентите площи в районите, различни от планинските райони, със съществени природни ограничения и формираната на тази база обща сума на плащанията.

Плащанията по интервенцията се предоставят годишно за хектар земеделска площ. Тази площ трябва да е с минимален размер от 0,5 ха и да е на разположение на земеделския стопанин съгласно чл. 41, ал. 3 от ЗПЗП.

Съгласно чл. 9, параграф 1 от Регламент (ЕС) 2021/2116 Разплащателните агенции са службите, отговарящи за управлението и контрола на разходите, финансирани от общия бюджет на Съюза. Като се има предвид, че следва да се предоставят плащания в рамките на съответния бюджет по интервенцията, в проекта на наредба е уредена процедурата, която да се спазва от страна на Държавен фонд „Земеделие“, за да се гарантира, че няма да има плащания над допустимия размер, като същевременно предварително е известена на земеделските стопани. Такава е и логиката на разпоредбите на чл. 67, ал. 2, 3 и 4 от Закона за подпомагане на земеделските производители. Държавен фонд „Земеделие“ като единствената акредитирана разплащателна агенция следва да извършва плащанията по интервенцията, предмет на правна уредба на проекта на наредба, като спазва бюджетната дисциплина, своевременно информира министъра на земеделието относно риск от превишаване на възможния таван. Отделно именно в качеството си на Разплащателна агенция може да приложи и коефициент на пропорционално намаление плащанията по интервенцията на всички бенефициери в рамките на наличния бюджет на интервенцията, когато е предвидено в условията на интервенцията в Стратегическия план.

Съгласно чл. 65 от Регламент (ЕС) 2021/2116 всяка държава членка създава и използва интегрирана система за администриране и контрол, чрез която осъщестява проверките. Интегрираната система обхваща интервенции, основаващи се на площта. Такава интервенция е и „Плащания за райони, изправени пред природни или други специфични ограничения“. Тази система се състои от системата за мониторинг на площта, система за регистрация на кандидатите, на заявленията за подпомагане и на заявките за плащане; система за идентификация на земеделските парцели; система за електронни услуги; интегрирана система за контрол и санкции, както сочи и чл. 30 от ЗПЗП. Разплащателната агенция използва така определените системи за извършване на административни проверки, проверки на място, проверка на предварителните условия и другите проверки по чл. 70 от ЗПЗП.

Условията и реда за тези проверки са детайлно регламентирани в разпоредбите на Наредба № 3 от 2023 г. за прилагане на интервенциите под формата на директни плащания, включени в Стратегическия план, за проверките, намаления на плащанията и ред за налагане на административни санкции (обн., ДВ, бр. 23 от 2023 г.). Съгласно чл. 10, ал. 1 от Закона за нормативните актове обществени отношения от една и съща област се уреждат с един, а не с няколко нормативни актове от същата степен, поради което с разпоредбата на чл. 11 от проекта на наредба се препраща към съответно приложимите разпоредби на глава трета от Наредба № 3 от 2023 г. за прилагане на интервенциите под формата на директни плащания, включени в Стратегическия план, за проверките, намаления на плащанията и ред за налагане на административни санкции.

**Цели**

Предложените текстове на проекта на Наредба за условията и реда за прилагане на интервенцията „Плащания за райони, изправени пред природни или други специфични ограничения“ са насочени към постигане на следните цели:

– Прилагане на чл. 71 от Регламент (ЕС) 2021/2115, като се създаде национална правна рамка за предоставяне на компенсаторни плащания на земеделски стопани, извършващи земеделска дейност в райони с природни и други специфични за района ограничения, включително планинските;

– Гарантиране на защитата на финансовите интереси на Съюза чрез създаване на национални правила за управление на средствата по интервенцията чрез система за контрол, налагане на ефективни и пропорционални намаления и законосъобразни откази от плащания.

– Осигуряване на възможност за подпомагане за надеждни земеделски доходи и устойчивост на селскостопанския сектор в целия Съюз, както и постигане на общата цел за спиране на загубата на биологично разнообразие и опазване на местообитанията.

**Финансови и други средства, необходими за прилагането на новата уредба**

Проектът не предвижда разходването на допълнителни средства от бюджета на Министерство на земеделието.

Проектът на Наредба не предвижда и допълнителни разходи за неговите адресати.

Финансовите средства ще бъдат предвидени в сметката за средствата от Европейския съюз на Държавен фонд „Земеделие“ в съответствие с чл. 48, ал. 6 от ЗПЗП.

**Очаквани резултати от прилагането на акта**

С проекта на наредба се създава ясна правна уредба, която да регламентира, приложението на интервенцията „Плащания за райони, изправени пред природни или други специфични ограничения“. Като се посочи, кои са допустимите бенефициенти, на какви условия трябва да отговарят, по какъв начин могат да заявят подпомагане, размерът на плащанията, които могат да получат, кой компетентен орган има право да им ги предостави и при какви условия може да се стигне до намаления и отказ на плащанията.

В допълнение с проекта на наредба ще се приложи чл. 71 от Регламент (ЕС) 2021/2115 и чл. 67 от Закона за подпомагане на земеделските производители.

**Анализ за съответствие с правото на Европейския съюз**

Съгласно чл. 69 от Регламент (ЕС) 2021/2115 интервенцията „Плащания за райони, изправени пред природни или други специфични ограничения“ е интервенция от областта на развитието на селските райони, включена в Стратегическия план. Нейната конкретна правна регламентация се съдържа в чл. 71 от Регламент (ЕС) 2021/2115, както е посочено в чл. 1, ал. 3 от проекта на наредба.

Съгласно чл. 71 във връзка с чл. 154 от Регламент (ЕС) 2021/2115 продължава да се прилага чл. 32 от Регламент (ЕС) № 1305/2013. Така е определен обхватът на районите, в рамките на които може да се отпуска компенсаторно плащане при извършване на земеделска дейност. Следователно с чл. 4 и 5 от проекта на наредба се прилагат тези разпоредби от правото на Европейския съюз.

С проекта на наредба се осигурява приложението на Регламент (ЕС) 2021/2116, по конкретно защитата на финансовите интереси на Европейския съюз, като се регламентира при какви условия могат да се намаляват или отказват плащанията, да се оттегля изплатената финансова помощ и се установява реда за налагане на административни санкции, които като условия са уредени в Закона за подпомагане на земеделските производители.

Не е изготвена таблица за съответствие с правото на Европейския съюз в съответствие с образеца, съгласно приложение № 2 към чл. 3, ал. 4, т. 1 от Постановление № 85 на Министерския съвет от 2007 г. за координация по въпросите на Европейския съюз, тъй като с проекта на наредба не се транспонира директива.

**Информация за проведените обществени консултации**

Във връзка с чл. 26, ал. 2 от Закона за нормативни актове е извършена предварителна обществена консултация по електронен път.

На основание чл. 26, ал. 3 и 4 от Закона за нормативните актове проектът на наредба и проектът на доклад (мотиви) са публикувани за обществена консултация на интернет страницата на Министерството на земеделието и на Портала за обществени консултации със срок за предложения и становища 30 дни.

В изпълнение на чл. 26, ал. 5 от Закона за нормативните актове справката за постъпилите предложения и становища, заедно с обосновка за неприетите предложения е публикувана на интернет страницата на Министерството на земеделието и на Портала за обществени консултации.

Проектът е съгласуван в съответствие с Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са отразени.

**УВАЖАЕМИ ГОСПОДИН МИНИСТЪР,**

Във връзка с гореизложеното и на основание чл. 67, във връзка с чл. 70, ал. 2 от Закона за подпомагане на земеделските производители, предлагам да издадете предложения проект на Наредба за условията и реда за прилагане на интервенция „Плащания за райони, изправени пред природни или други специфични ограничения“.

|  |  |
| --- | --- |
| **Приложение:** | 1. Проект на Наредба за условията и реда за прилагане на интервенция „Плащания за райони, изправени пред природни или други специфични ограничения“;
2. Справка за отразяване на постъпилите становища;
3. Постъпили становища;
4. Справка за отразяване на постъпилите предложения и становища от проведената обществена консултация;
5. Предложения и становища, постъпили от проведената обществена консултация.
 |

**ГЕОРГИ СЪБЕВ**

*Заместник-министър на земеделието*